Diari Oficial de la Generalitat Valenciana


Sumari del DOGV 9832, del 19-04-2024 (2024/2918)

RESOLUCIÓ de 8 de març de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació del Pla parcial sector 2 Salt del Moro de Manises. Expedient 044/3860-GRI.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2918


Data del document
:   08-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 8 de març de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació del Pla parcial sector 2 Salt del Moro de Manises. Expedient 044/6155-DGK. [2024/2918]  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 044/4031-SKN Manises.  
  
«Informe ambiental i territorial estratègic  
Tràmit: Mod. puntual del Pla parcial sector 2 Salt del Moro  
Promotor: Ajuntament de Manises  
Autoritat substantiva: Comissió Territorial d'Urbanisme de València  
  
Localització: terme municipal de Manises  
Expedient: 044-2020-EAE  
La Comissió d'Avaluació Ambiental, en la sessió realitzada el 16 de desembre de 2021, va adoptar el següent  
Acord:  
Vista la proposta d'informe ambiental i territorial estratègic de la modificació del Pla parcial sector 2 del Salt del Moro de Manises, en els termes següents:  
En data 9 de maig de 2020, ha tingut entrada en el Servici d'Avaluació Ambiental Estratègica de la Subdirecció General d'Avaluació Ambiental i Territorial una sol·licitud d'inici de l'avaluació ambiental i territorial estratègica de la modificació del Pla parcial sector 2 del Salt del Moro de Manises.  
A) Documentació presentada  
La sol·licitud d'inici, remesa pel Servici Territorial d'Urbanisme de València, s'acompanya d'un esborrany de la modificació del pla i document inicial estratègic amb els continguts de l'article 52 (procediment simplificat) del Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.  
  
Igualment s'ha presentat un estudi d'integració paisatgística i un annex de l'aigua potable.  
B) Planejament vigent  
El planejament municipal vigent consistix en un Pla general d'ordenació urbana (PGOU) aprovat definitivament per la Comissió Territorial d'Urbanisme de València el 22 de desembre de 1988. Este planejament no va ser avaluat ambientalment.  
El 28 de gener de 1999 la Comissió Territorial d'Urbanisme (CTU) va aprovar l'homologació modificativa del sector 2. A esta homologació, el 5 de desembre de 2007, se li va aprovar una correcció d'errors materials.  
El 27 de juny de 2002 l'Ajuntament va aprovar el pla parcial i va designar un agent urbanitzador.  
Per l'interior del sector discorre el corriol de Chimetes de 20,89 metres d'amplària. En el Pla parcial se'n reduïa l'amplària fins als 3,5 metres, i s'adjudicava una parcel·la edificable a la Generalitat per a materialitzar l'edificabilitat derivada de la desafecció.  
Després de diverses vicissituds de l'expedient (criteris contraris entre la Conselleria d'Hisenda i la de Medi Ambient, reunions, informes, recursos), finalment no s'aprova la desafecció de la via pecuària, per la qual cosa esta ha de tindre l'amplària original de 20,89 metres.  
Per a dur-ho a terme es tramita una modificació del pla parcial, que va ser exposada al públic (DOGV 25.11.2009) i aprovada provisionalment per l'Ajuntament el 25 de gener de 2013.  
El 30 d'abril de 2013 es va sol·licitar l'avaluació ambiental d'esta modificació en els termes establits per la Llei 9/2006. En l'òrgan ambiental es va procedir a obrir l'expedient 39/13-EAE i després de revisar la documentació es va fer un requeriment l'11 de juny de 2013 perquè fora completada. Després de no ser respost el requeriment, es va procedir a la caducitat i l'arxivament de l'expedient el 21 d'octubre de 2014 mitjançant una resolució del director general d'avaluació ambiental i territorial.  
L'Ajuntament no va donar resposta al requeriment perquè el Jutjat Contenciós Administratiu núm. 4 va emetre una sentència el 10 d'abril de 2013, en què indicava que la desafecció ja s'havia produït. No obstant això, el 9 de març de 2017 el Tribunal Suprem va assenyalar el contrari, ja que denegava la desafecció i confirmava la resolució de la Conselleria de Medi Ambient de 12 de maig de 2011 (en esta s'indicava que la via pecuària havia de tindre una amplària mínima de 10 metres).  
C) Descripció, objecte i justificació  
En la proposta remesa es proposava restablir l'amplària de la via pecuària a la dimensió legal, és a dir, 20,89 metres sense que siga necessari procedir-ne a la desafecció. Es considerarà com a xarxa primària viària adscrita al sector i sense aprofitament lucratiu.  
Això comporta la modificació dels límits de l'àrea de repartiment, de l'aprofitament tipus i de paràmetres bàsics urbanístics. Igualment s'aprofitava per a extraure del sector una zona verda situada al nordest.  
No es modifiquen la superfície edificable màxima (28.949,41 m²t), l'ús global (residencial plurifamiliar) i el nombre màxim d'habitatges (264). Els paràmetres principals amb els quals queda l'actuació serien:  
  
SUP sector 29.151,96 Residencial 9.434,66  
SUP via pecuària 9.653,63 Equipaments 4.135,05  
Zona verda PQL 9.780,07 Zones verdes 7.399,94  
SUP total 48688, 66 Viari 8.182,31  
  
  
Com que s'amplia la superfície de la via pecuària, es produïx una reducció del sòl edificable privat. Això comporta que, com que es pretén mantindre l'edificabilitat, es procedisca a augmentar l'altura de les edificacions; en les zones confrontants a zones construïdes serà de 4 altures, mentres que en la resta, de 5 altures. Finalment, es dissenyen 4 illes d'ús lucratiu en què s'emplacen 10 blocs.  
La via pecuària s'ha d'urbanitzar com a passeig o albereda.  
L'àmbit és travessat d'oest a est per una conducció subterrània, denominada aqüeducte, que es conserva, igual que la ximenera de ventilació de 3 metres d'altura.  
En conjunt, la major part de la superfície de l'actuació es destina a zones verdes. Al costat del llit, en la fita nord-oest es representa gràficament un equipament del qual no s'especifica la destinació.  
D) Document inicial estratègic: possibles efectes sobre el medi ambient  
S'han estudiat dos alternatives a més de la 0. En l'alternativa 1 es proposaria una amplària de 10 metres per a la via pecuària, però es descarta perquè seria necessària la desafecció de la resta, amb la qual cosa s'allargarien els tràmits administratius. L'alternativa 2 és la triada, amb la qual cosa s'evita este tràmit.  
El sector 2 es troba a la vora nord del nucli urbà. Es troba totalment envoltat pel sòl urbà consolidat, excepte per la fita nord, on es troba el llit del riu Túria.  
Al sud-oest de l'actuació hi ha un vial, el carrer Pascual Sanchis, urbanitzat parcialment.  
El sòl és pràcticament pla, amb un pendent suau cap al llit del riu. Quan arriba al llit descendix de manera brusca i es produïx una diferència gran d'altura. Als peus d'este pendent, fora del sector, discorre la séquia de Quart.  
El promotor justifica l'avaluació ambiental pel procediment simplificat perquè no es produïxen efectes sobre el medi ambient. Com a annex al DIE s'incorpora un pla de seguiment en què s'incorporen 6 indicadors (riscos naturals, recursos hídrics, aigües residuals, residus urbans, mobilitat i paisatge) i l'elaboració d'informes periòdics per part de l'Ajuntament.  
E) Consultes  
Per part de la Subdirecció General d'Avaluació Ambiental, la documentació aportada s'ha sotmés a consulta a les administracions afectades següents:  
  
Consulta Informe Administració pública consultada  
03.12.2020 27.10.2021 Subdirecció General d'Ordenació del Territori i Paisatge: Servici d'Infraestructura Verda i Paisatge  
03.12.2020 26.10.2021 Subdirecció General d'Ordenació del Territori i Paisatge: Servici d'Ordenació del Territori (PATRICOVA)  
03.12.2020 26.10.2021 Subdirecció General d'Ordenació del Territori i Paisatge (ETCV i PAT Horta)  
03.12.2020 Subdirecció General de Medi Natural (espais naturals protegits)  
03.12.2020 27.10.2021 Subdirecció General de Medi Natural (vies pecuàries)  
03.12.2020 28.10.2021 Direcció Territorial de València, secció forestal  
 08.05.2020 Servici Territorial d'Urbanisme  
03.12.2020 Direcció General de Cultura i Patrimoni  
28.12.2020 19.02.2021 Ministeri de Foment. Demarcació de Carreteres.  
28.12.2020 04.06.2021 Confederació Hidrogràfica del Xúquer  
  
  
Nota: els informes rebuts es poden consultar, una vegada s'emeta este IATE, en la pàgina web http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
  
F) Identificació i valoració dels possibles efectes sobre el medi ambient  
Segons el que estipula l'article 46.3 del TRLOTUP, l'òrgan ambiental i territorial ha de determinar, d'acord amb els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient i amb una consulta prèvia a les administracions públiques afectades a què es referixen els articles 48.d i 53.1 del TRLOTUP.  
  
- Urbanisme. El 8 de maig de 2020 el Servici Territorial d'Urbanisme de València emet un informe en què assenyala que l'aprovació definitiva serà autonòmica perquè afecta determinacions de l'ordenació estructural. L'òrgan ambiental també és l'autonòmic, ja que no s'emmarca en cap dels casos de l'article 48.c LOTUP.  
A més, des del punt de vista de les seues competències plantegen una sèrie d'objeccions a la proposta, que resumidament es referixen a la definició de l'ordenació estructural, compatibilitat amb l'homologació ja aprovada, definició de la infraestructura verda, definició de les zones d'afecció, la regulació dels usos terciaris i la reserva d'habitatge protegit.  
- Infraestructura verda. De conformitat amb el que establix l'article 4.4 LOTUP, la planificació urbanística definirà i caracteritzarà la infraestructura verda amb caràcter previ a l'ordenació d'usos i activitats.  
  
El 27 d'octubre de 2021 el Servici d'Infraestructura Verda i Paisatge ha emés informe en què assenyala que la modificació limita o afecta directament elements de la infraestructura verda definida a escala territorial i a definir a escala municipal, com són els béns culturals i els espais definits com a integrants d'esta en el PATHV, entre els quals destaca la séquia de Quart, el PRR 37 Horta de València, el corredor territorial definit entorn del riu Túria, l'àmbit del Parc Natural del Túria i la via pecuària corriol de Chimetes.  
- Paisatge. D'acord amb el que s'establix en la LOTUP, el paisatge actuarà com a criteri condicionant en la planificació territorial i urbanística.  
L'informe del Servici d'Infraestructura Verda i Paisatge assenyala que el pla tindrà incidència en el paisatge i que l'estudi d'integració paisatgística presentat ha de completar-se en aspectes relatius a la conca visual, a la caracterització del paisatge o a la valoració de la integració paisatgística i visual. Igualment es recorda que han d'aportar-se els resultats de la participació pública i que s'han de concretar les normes i les mesures d'integració paisatgística.  
- Estratègia territorial de la Comunitat Valenciana (ETCV).  
El Decret 1/2011 va entrar en vigor el 20 de gener de 2011 i s'aplica a este pla. En l'ETCV s'establixen un conjunt de criteris de creixement de sòl amb la finalitat d'orientar els municipis cap a la consecució de creixement racional i sostenible. En funció dels valors estadístics del creixement de població, ocupació o dimensió del municipi, a objectius de vertebració territorial i mitjançant una formulació matemàtica, s'establixen els índexs de creixement màxim per a usos residencials i per a activitats econòmiques. En les directrius 87 i 103 es permet la realització d'estudis més específics, i en les directrius 86 i 101, un factor de flexibilització sobre els valors obtinguts.  
  
Segons els càlculs elaborats per la Subdirecció General d'Ordenació del Territori i Paisatge, s'obté una superfície màxima de creixement, per al terme municipal, per als pròxims 20 anys, de 376.415 m² d'ús residencial. La superfície computable del sector a este efecte és de 29.152 m² atés que la xarxa primària no computa.  
Des de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat els informes relatius a la planificació territorial i a les determinacions de l'ETCV tenen caràcter vinculant.  
En este mateix informe també s'indica: «Quant a aspectes qualitatius de l'ETCV, cal considerar el que assenyalen els apartats b, f, n, i p, de la directriu 78.1 de l'ETCV, que indiquen que s'ha d'integrar el creixement dels usos residencials en el paisatge considerant la localització i preservant la identitat i els valors del paisatge on se situen, que es procurarà la creació de cinturons verds al voltant dels nuclis urbans, i l'extensió de la infraestructura verda del territori als teixits urbans, i que es preservaran les vistes principals cap als elements i els paisatges més significatius per a evitar-ne l'ocultació per noves edificacions».  
  
- PAT d'ordenació i dinamització de l'Horta de València (PATODHV).  
El Pla d'acció territorial d'ordenació i dinamització de l'Horta de València es va aprovar mitjançant el Decret 219/2018, de 30 de novembre, del Consell. Va ser objecte d'avaluació ambiental (expedient 75/6626-DLV) i la memòria ambiental es va emetre el 23 d'octubre de 2009 i la memòria ambiental complementària, el 8 de juny de 2018.  
  
El pla abasta una superfície de 63.000 ha i es definixen dos àmbits: l'estricte i l'ampliat, i el primer té unes 23.000 ha. Esta superfície serà d'unes 15.000 ha una vegada exclòs el sòl urbà. S'ajusta el límit al que establix la Llei 5/2018, de l'Horta de València (LHV), i correspon als regadius històrics de les séquies del Tribunal de les Aigües, la séquia reial de Moncada, el canal del Túria i les hortes de valor elevat de Picanya, Torrent i Catarroja.  
El sector sobre el qual es desenvolupa el Pla parcial és confrontant amb l'àmbit estricte del PATODHV zonificat com a espai de valor natural, i el riu Túria constituïx un corredor ecològic i funcional de la infraestructura verda.  
A més, dins de l'àmbit del pla parcial es localitzen diversos elements (central elèctrica Volta - molí Daroqui i la séquia de Quart) inclosos en la documentació informativa sobre patrimoni cultural de l'Horta de València, que constituïx una referència obligada en els informes sobre intervencions en elements patrimonials de l'Horta de València. La preservació i la posada en valor dels recursos paisatgístics del catàleg de proteccions és una directriu de creixement proposada en l'article 52 de la normativa del PATODHV.  
- Risc d'inundació (PATRICOVA)  
El Pla d'acció territorial sobre prevenció del risc d'inundació va ser aprovat pel Decret 201/2015, de 29 d'octubre, del Consell (DOGV 03.11.2015).  
El Servici de Gestió Territorial ha informat que, una vegada consultada la cartografia del PATRICOVA i de l'SNCZI, la proposta no es troba afectada per perillositat d'inundació en esta última, que té més detall que la primera, per la qual cosa s'ajusta a les determinacions normatives del PATRICOVA.  
La Confederació ha informat que segons la seua cartografia el sector no es troba afectat per risc d'inundació, per la qual cosa no hi ha una afecció al règim de corrents.  
- Risc d'incendi forestal  
L'àmbit es troba a menys de 500 metres de distància de sòl forestal, per la qual cosa cal tindre en compte el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es facen en terreny forestal o als voltants, així com el que disposa l'article 32, Condicions de seguretat en la interfície urbana-forestal, del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana.  
- Vies pecuàries  
Per la vora sud de l'actuació discorre el corriol Chimetes, via pecuària classificada legalment conforme al projecte de classificació de vies pecuàries del municipi de Manises, aprovat per l'Orde del Ministeri d'Agricultura el 16 d'octubre de 1967 (BOE 01.11.1967).  
El 28 d'octubre de 2021 la Secció Forestal ha emés un informe favorable sobre el seu tractament en la proposta de pla presentada.  
- Parc Natural del Túria  
És confrontant a l'actuació, però fora del seu àmbit.  
- Domini públic hidràulic  
Segons l'article 2 del text refós de la Llei d'aigües (RDL 1/2001), pertanyen al domini públic hidràulic els llits de corrents naturals, tant si són continus com discontinus. El domini públic hidràulic és inalienable, imprescriptible i inembargable.  
Els terrenys que confronten amb els llits estan subjectes, en tota l'extensió longitudinal, a una zona de servitud de 5 metres d'amplària per a ús públic, i a una zona de policia de 100 metres d'amplària en la qual es condicionaran l'ús del sòl i les activitats que s'hi desenvolupen (article 6 del text refós de la Llei d'aigües).  
La Confederació ha informat que el sector suposa l'ocupació de la zona de policia del riu Túria i que no s'ha respectat la zona de servitud, encara que sí que es destina a xarxa primària. Així mateix, assenyala que serà compatible amb el Reglament de domini públic hidràulic en relació amb els usos permesos en zones inundables.  
- Recursos hídrics:  
S'ha d'acreditar la disponibilitat de recursos hídrics, d'acord amb l'article 25.4 del text refós de la Llei d'aigües, Reial decret legislatiu 1/2001, de 20 de juliol.  
L'Ajuntament disposa de la concessió següent:  
2007CA0010: aprofitament d'aigües superficials procedents del riu Xúquer a través del canal Xúquer-Túria, titularitat de l'EMSHI, amb destinació a proveïment de la ciutat de València i l'àrea metropolitana amb un volum de 72.672.021 m³/any, per a una població total d'1.752.842 habitants (entre els quals es troba la població de Manises per al proveïment de 36.311 habitants).  
S'ha presentat un annex de l'aigua potable en què es descriuen les característiques tècniques de la xarxa i els punts de connexió amb la xarxa municipal existent. Per al càlcul d'esta xarxa considera una demanda de:  
+ Ús residencial: 250 l/hab./dia i 3,5 habitants per habitatge  
+ Ús equipaments: se suposen 35 habitants per cada 1.000 m² d'equipament i s'establix un consum 150 l/hab./dia  
+ Zones verdes: 4 l/m² dia  
Malgrat indicar estes dades, no s'hi aporta el còmput global.  
La Confederació informa de les dades necessàries per a emetre l'informe previst en l'article 25.4 TRLA.  
- Xarxa de sanejament. Abocaments.  
Queda prohibit l'abocament directe o indirecte d'aigües i productes residuals susceptibles de contaminar les aigües continentals o qualsevol altre element del domini públic hidràulic llevat que es dispose de la deguda autorització administrativa (article 100 TR Llei d'aigües), i ha de ser l'organisme de conca el que autoritze.  
Es planteja la connexió amb la xarxa de sanejament existent, mitjançant una xarxa separativa.  
- Aigües pluvials  
En el cas d'abocament de les aigües pluvials al domini públic (llit del Túria) serà necessari obtindre prèviament l'autorització de la Confederació Hidrogràfica.  
- Contaminació acústica  
Conforme al que disposa l'article 25 de la Llei 7/2002, de protecció contra la contaminació acústica, en els instruments de planejament urbanístic ha de preveure's la informació i les propostes contingudes en els plans acústics municipals o, en defecte d'això, en l'estudi acústic del seu àmbit.  
En la documentació no s'ha descrit l'existència d'un pla acústic municipal, per la qual cosa és necessari l'elaboració d'un estudi acústic.  
  
- Infraestructures lineals  
La carretera N-220 discorre per l'est de l'actuació. La demarcació de carreteres del Ministeri ha informat en sentit favorable en relació a la incidència sobre les carreteres de l'Estat.  
Hi ha diverses línies elèctriques aèries per l'àmbit, que s'hauran d'enterrar.  
G) Consideracions jurídiques  
L'avaluació ambiental estratègica és l'instrument de prevenció establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP).  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental, d'acord amb el que preveu la legislació d'avaluació ambiental.  
H) Valoració ambiental d'acord amb els criteris de l'annex VIII del TRLOTUP  
1. Per les característiques dels plans i els programes:  
Si bé es planteja la modificació puntual d'un pla parcial ja aprovat, s'ha de tindre en compte que ni el Pla general de Manises ni este pla parcial han sigut avaluats. No obstant això, s'ha de tindre en consideració que la incidència sobre el Pla general que modifica és mínima, a causa de la dimensió reduïda que té respecte a la del municipi, i que no influïx en altres plans de rang inferior.  
- Cal considerar que en el desenvolupament de la proposta s'ha d'observar especialment l'assenyalat en les directrius 78.1.b, f, n, i p, de l'ETCV, és a dir, integrar el creixement dels usos residencials en el paisatge considerant-ne la localització i preservant la identitat i els valors del paisatge on se situen, procurar la creació de cinturons verds al voltant dels nuclis urbans, estendre la infraestructura verda del territori als teixits urbans, i preservar les vistes principals cap als elements i paisatges més significatius evitant-ne l'ocultació per edificacions noves.  
  
Es tracta d'un creixement que es recolza en el teixit existent i el prolonga i es configura una vora urbana nova cap al riu Túria, per la qual cosa no s'observa, en general, incompatibilitat amb els principis directors establits en la Directriu 78 de l'ETCV, sempre que es consideren els aspectes assenyalats.  
- En la documentació no es calcula la demanda de recurs hídric necessari. No obstant això, sí que es faculten les estimacions necessàries per a poder determinar-ho:  
+ Ús residencial: amb 264 habitatges, amb 3,5 habitants en cada una i un consum de 250 l/h/dia, s'obtenen 231.000 l/dia.  
+ Ús dotacional: 4.135 m², amb 0,035 habitants per m² i un consum de 150 l/h/dia s'obtenen 21.708 l/dia.  
+ Zones verdes: 17.180 m² que necessiten 4 litres al dia cada m², que resulten ser 68.720 l/dia  
Entre tots sumen 321.428 l/dia. No obstant això, no s'ha facilitat el cabal disponible per a satisfer esta demanda, per la qual cosa no es disposa de dades per a estimar si és suficient.  
2. Per les característiques dels efectes i de l'àrea probablement afectada:  
- Hi ha una afecció sobre el patrimoni cultural. El Pla d'acció territorial d'ordenació i dinamització de l'Horta de València recull dos elements patrimonials: un inclòs en la xarxa primària adscrita (central elèctrica Volta - molí Daroqui) i un altre confrontant (la séquia de Quart).  
  
L'ordenació de la xarxa primària adscrita queda condicionada per la preservació i posada en valor de l'element i de les limitacions establides en la seua àrea de protecció. Així mateix, s'ha de considerar en l'ordenació del sector l'afecció a la séquia de Quart.  
- El pla tindrà incidència en el paisatge perquè suposarà la transformació d'un àmbit de sòl, actualment de caràcter rural, en el qual hi ha, almenys, un recurs paisatgístic arquitectònic de valor molt alt (central elèctrica Volta - molí Daroqui), i que generarà una vora urbana nova de la població amb un espai també de valor paisatgístic elevat: entorn del riu Túria inclòs en l'àmbit del Pla d'ordenació i dinamització de l'Horta de València (PATHV) i sobre el paisatge de rellevància regional PRR 37, Horta de València.  
L'informe del Servici d'Infraestructura Verda i Paisatge manifesta la necessitat que hi haja una continuïtat de la zona verda al llarg de tota la vora del riu.  
- Respecte al segellament de sòl podria produir-se una afecció, no generada per la proposta pròpiament dita, ja que ocupa únicament 33.304,11 m², sinó per les previsions previstes en el planejament vigent.  
  
El pla general en vigor preveu ja unes propostes de segellament de sòl destinat a ús residencial que es desconeix si s'ajusten a l'ETCV, ja que esta es va elaborar amb posterioritat. Per això és necessari verificar que els creixements existents en el planejament vigent complixen les previsions de l'ETCV o no.  
- Encara que no s'observen fonts de soroll pròximes, conforme a la legislació sectorial, és necessària l'elaboració d'un estudi acústic que analitze amb més deteniment esta possible afecció.  
- La cartografia d'inundabilitat del PATRICOVA determina que hi ha un risc de nivell 5. No obstant això, l'elaborada pel ministeri, que és la que resulta aplicable perquè té un nivell més alt de detall (articles 7 i 10 PATRICOVA), no preveu l'existència d'este risc, tal com conclou l'informe emés pel Servici de Gestió del Territori.  
- Tal com s'ha descrit en l'apartat B, el tractament que se li donava a la via pecuària, corriol de Chimetes, ha generat diverses versions de planificació. Finalment la que ara es proposa ha obtingut l'informe favorable de la secció forestal de 27 d'octubre de 2021:  
«Així, en l'ordenació proposada, la via pecuària es configura com l'eix principal, en el qual mantenint l'amplària legal de 20 metres s'aplicarà un tractament natural en tota la secció. D'esta manera, la via pecuària es conforma com un eix verd que resol satisfactòriament el seu tractament urbà i la integració amb l'entorn».  
Malgrat això, es considera que, encara que hi ha algunes afeccions, o falta de justificació (segellat de sòl, contaminació acústica, paisatge, recurs hídric...), estes es poden solucionar en fases posteriors de la tramitació urbanística i prèviament a l'aprovació definitiva.  
I) Proposta d'acord  
Segons establix l'article 53 del TRLOTUP, d'acord amb els criteris de l'annex VIII d'esta llei i a la vista de l'anàlisi s'ha fet en l'apartat anterior es pot concloure que el pla parcial proposat no té efectes significatius negatius sobre el medi ambient i el territori, que es pot resoldre l'avaluació ambiental estratègica pel procediment simplificat.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació del Pla parcial sector 2 Salt del Moro de Manises, l'objecte del qual serà el que descriu la documentació remesa, d'acord amb els criteris de l'annex VIII del TRLOTUP, per no tindre efectes significatius sobre el medi ambient, sempre que prèviament a l'aprovació definitiva es complisquen els condicionants descrits a continuació, i correspon continuar la tramitació de la modificació del pla segons la normativa sectorial.  
1) Ha d'obtindre's, de la Confederació Hidrogràfica del Xúquer, l'informe que preveu l'article 25.4 del text refós de la Llei d'aigües. En el cas que siga desfavorable este IATE, s'entén en el mateix sentit.  
  
2) La versió preliminar ha d'analitzar el sòl urbà i urbanitzable destinat a ús residencial vacant existent al municipi que junt amb les noves propostes de creixement han d'ajustar-se al límit màxim establit en l'ETCV. El desenvolupament d'este sector reduirà la superfície màxima d'ocupació de sòl a 347.263,04 m². Ha d'obtindre's un informe nou sobre la matèria de la Subdirecció General d'Ordenació del Territori i Paisatge.  
3) L'ordenació de la xarxa primària adscrita del sector queda condicionada per la preservació i la posada en valor dels elements inclosos en la documentació amb caràcter informatiu sobre patrimoni cultural del PATODH (central elèctrica Volta - molí Daroqui i la séquia de Quart).  
  
4) El sòl dotacional situat a l'oest de l'ordenació, que confronta amb el llit del Túria, ha de destinar-se a zona verda en virtut del que establix l'article 23.4 del PATRICOVA (annex 1)  
5) Han d'atendre's les determinacions contingudes en l'informe del Servici d'Infraestructura Verda i Paisatge del 27 d'octubre de 2021 i obtindre un pronunciament nou d'este departament.  
6) Han d'atendre's les determinacions de l'informe del Servici Territorial d'Urbanisme de València del 8 de maig de 2021.  
  
7) Han d'estudiar-se les mesures preventives necessàries enfront del risc d'incendi forestal segons la normativa aplicable indicada en l'informe de la secció forestal de 28 d'octubre.  
8) En fases posteriors de la tramitació ha de sol·licitar-se un informe a l'EPSAR i del Servici d'Infraestructures Educatives.  
9) Ha d'elaborar-se un estudi acústic.  
10) Les línies elèctriques existents discorreran enterrades.  
11) S'ha d'establir el termini per a elaborar els informes de seguiment, que almenys ha de ser de quatre anys o una vegada per mandat corporatiu.  
Segons establix l'article 51.7 de la LOTUP, l'Informe ambiental i territorial estratègic perdrà la vigència i deixarà de tindre els efectes propis si, una vegada publicat en el Diari Oficial de la Generalitat Valenciana, no s'ha aprovat la revisió del pla en el termini màxim de quatre anys des de la publicació. En este cas, el promotor ha d'iniciar novament el procediment d'avaluació ambiental i territorial estratègica simplificada de la modificació.  
  
  
ANNEX 1  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
A la vista del que s'ha exposat, la Comissió d'Avaluació Ambiental acorda: emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació del Pla parcial del sector 2 del Moro de Manises, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra esta resolució, com que no és un acte definitiu en via administrativa, no s'hi pot interposar cap recurs, fet que no és un inconvenient perquè puguen utilitzar-se els mitjans de defensa que en el seu dret es consideren pertinents.  
Fet que vos notifique perquè en tingueu coneixement i als efectes oportuns.  
Fet que se certifica abans de l'aprovació de l'acta corresponent i amb reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 23 de desembre de 2021.- El secretari de la Comissió d'Avaluació Ambiental: José del Valle Arocas»  
  
València, 8 de març de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.